Hvilke attraksjoner må oppleves Norge?
Lofoten
Lofoten er en øygruppe som ligger i Nord-Norge. Her kan du padle i kajakk, fiske eller bare beundre den storslagne naturen. Noe av det mest spektakulære du kan få med deg når du reiser hit, er midtnattsolen på sommeren eller nordlyset i vinterhalvåret.
Preikestolen
Preikestolen er et populært turmål, og når du ser utsikten vil du forstå hvorfor. Preikestolen ligger i Ryfylke ikke langt unna Stavanger, og ruver 604 m over Lysefjorden. Fra toppen kan du speide ut over fjord og fjell så langt øyet kan se.
Geirangerfjorden
Geirangerfjorden er blant de flotteste naturopplevelsene i Norge – og kanskje til og med i hele verden. Den langstrakte fjorden byr på høye fjelltopper og flere fossefall, blant annet De syv søstrene. Kjører du selv får du en fantastisk utsikt fra toppen av dalen og ned til tettstedet Geiranger, men det er like imponerende å seile innover fjorden på et cruiseskip.
Stavkirker
Om du vil se et stykke historie, bør du besøke minst en av stavkirkene som er igjen i Norge. Mange av dem er lokalisert på Vestlandet, og er levninger fra middelalderen. Du gjenkjenner dem på byggestilen og at de er laget av tre. Borgund stavkirke i Lærdal er en av de best bevarte stavkirkene, mens Urnes stavkirke i Luster står på UNESCOS verdensarvliste.
Ålesund
Ålesund er en havneby på Sunnmøre, og er kjent for den karakteristiske Jugendstilarkitekturen. Du kan la Ålesund være utgangspunktet ditt om du vil besøke Geiranger eller fuglefjellet på Runde, men det er også mange ting å gjøre i byen. Du kan for eksempel besøke Jugendstilsenteret, kunstmuseet Kube eller Atlanterhavsparken.